ΕΛΛΗΝΙΚΗ ΔΗΜΟΚΡΑΤΙΑ – ΔΗΜΟΣ ΚΑΒΑΛΑΣ

ΔHMOTIKΗ ΘΕΑΤΡΙΚΗ ΚΟΙΝΩΦΕΛΗΣ ΕΠΙΧΕΙΡΗΣΗ

KABAΛAΣ (ΔΗ.ΠΕ.ΘΕ. ΚΑΒΑΛΑΣ)

ΦΙΛΙΠΠΟΥ 4, Τ.Κ.654 03–ΤΗΛ. 2510/220876-7, FAX 220878 e-mail: thkavala@otenet.gr

Καβάλα 22/7/2025

**ΔΕΛΤΙΟ ΤΥΠΟΥ**

**68ο Φεστιβάλ Φιλίππων**

**&**

**9ο Εργαστήριο Αρχαίου Δράματος**

**27.8 – 6.9.2025**

**«8-3=11»**

**Το ΔΗ.ΠΕ.ΘΕ. Καβάλας** ως μέλος του Διεθνούς Δικτύου Αρχαίου Δράματος, έχοντας την υποστήριξη και τη χρηματοδότηση από το Υπουργείο Πολιτισμού, **διοργανώνει για 9η συνεχόμενη χρονιά το Εργαστήριο Αρχαίου Δράματος,** το οποίο αποτελεί και φέτος μέρος του προγράμματος **του 68ου Φεστιβάλ Φιλίππων.**

Το 68ο Φεστιβάλ Φιλίππων, εντάσσει και φέτος στις συνολικές του παρουσιάσεις έναν πολύ σημαντικό θεσμό, που τα τελευταία χρόνια δίνει μια νέα πνοή στην ευρύτερη περιοχή του Αρχαίου θεάτρου, το 9ο Εργαστήριο Αρχαίου Δράματος. Ένα ερευνητικό δημιουργικό camp που διεξάγεται στην περιοχή των Κρηνίδων, και τοποθετεί στο κέντρο του την όλη διαδικασία της μάθησης, επιτρέποντας συνολικά ένα νέο ανανεωτικό βλέμμα πάνω στο Αρχαίο Δράμα.

Δίνοντας και φέτος μεγαλύτερη έμφαση στη διδασκαλία και στην έρευνα και λιγότερη στο τελικό αποτέλεσμα, καλεί τέσσερις καταξιωμένους σκηνοθέτες-δασκάλους να δημιουργήσουν ομάδες εργασίας και όλοι μαζί να δουλέψουν για δέκα μέρες, συνθέτοντας με τις γνώσεις, τις εμπειρίες, τα σώματα και τις φωνές τους, έναν νέο κόσμο.

Στη φετινή εκδοχή, μια 18μελής ομάδα σπουδαστών, η οποία θα προκύψει από ανοιχτό κάλεσμα, αφορμάται από την παράλογη εξίσωση-τίτλο του Φεστιβάλ «8-3=11» και αναζητά μέσα από την πράξη της προσφοράς, την ουσία που μας μεταμορφώνει, αυτή τη μοναδική πράξη που μας κάνει από ανθρώπους- ήρωες.

**Στο 9ο Εργαστήριο Αρχαίου Δράματος θα διδάξουν (αλφαβητικά) οι: Ξένια Θεμελή, Χρήστος Θεοδωρίδης, Αναστασία Κουμίδου, Καλλιόπη Σίμου.**

Το ανοιχτό κάλεσμα απευθύνεται σε: τελειόφοιτους και απόφοιτους δραματικών σχολών, σχολών σκηνοθεσίας και θεατρολογικών πανεπιστημιακών τμημάτων (πρακτικής κατεύθυνσης).

Τα μαθήματα θα λάβουν χώρα από τις 28 Αυγούστου έως τις 5 Σεπτεμβρίου 2025 ενώ το Σάββατο 6 Σεπτεμβρίου θα γίνουν οι παρουσιάσεις των παραστάσεων που θα έχουν προκύψει, με ελεύθερη είσοδο.

Το κόστος συμμετοχής στο 9ο εργαστήριο Αρχαίου Δράματος ανέρχεται σε 100 ευρώ/άτομο και καλύπτει δίδακτρα, διαμονή (σε δίκλινα δωμάτια) και ημιδιατροφή (πρωινό και μεσημεριανό). Τα μαθήματα θα είναι καθημερινά και θα περιλαμβάνουν τόσο πρακτικές ασκήσεις όσο και masterclasses με όλους τους διδάσκοντες.

Η επιλογή των συμμετεχόντων θα γίνει από τους διδάσκοντες βάσει βιογραφικού σημειώματος.

**Αιτήσεις συμμετοχής (με απαραίτητο βιογραφικό σημείωμα) στο thkavala@otenet.gr έως και την Κυριακή 10 Αυγούστου, με θέμα «Αίτηση συμμετοχής στο 9ο Εργαστήριο Αρχαίου Δράματος».**

**Τα αποτελέσματα θα ανακοινωθούν την Τετάρτη 13 Αυγούστου.**

**Για περισσότερες πληροφορίες μπορείτε να καλείτε στα τηλέφωνα του ΔΗ.ΠΕ.ΘΕ. Καβάλας 2510. 220876 (10:00-14:00).**

ΔΗ.ΠΕ.ΘΕ. Καβάλας